Azərbaycan bayrağına (Cəfər Cabbarlı)
Buraxınız, seyr edəyim düşünəyim, oxşayayım,
Şu sevimli üç boyalı, üç mənalı bayrağı.
Mələklərin qanadımı üzərinə kölgə salan? 
Nə imiş bu, aman Allah?! Od yurdunun yarpağı! 
Göy yarpaqlı, al çiçəkli yaşıl otlar topasımı? 
Xayır, xayır? Çiçək solur, otlar yerdə tapdanır.
Fəqət bizim bayrağımız ucaları pək seviyor, 
Yulduzlardan hilaldan da yüksəklərdə fırlanıyor.

Kölgəsində ay əyilib bir gözəli qucmada. 
Qucaşaraq sevdiyilə yüksəklərə uçmada, 
Şu görünüş bir ananın şəfqətinə oxşuyor.
Düşündükcə zövqlərimi, vicdanımı oxşuyor.
Bu ay, yıldız, boyaların qurultayı nə demək?
Bizcə böylə söyləmək! 
Bu göy boya Göy Moğoldan qalmış bir türk nişanı,
Bir türk oğlu olmalı! 
Yaşıl boya islamlığın sarsılmayan imanı,
Ürəklərə dolmalı! 
Şu al boya azadlığın, təcəddüdün fərmanı,
Mədəniyyət bulmalı. 
Səkkiz uclu şu yulduz da səkkiz hərfli OD YURDU
Əsarətin gecəsindən fürsət bulmuş quş kimi,
Səhərlərə uçmuşdur 
Şu hilal da türk bilgisi, düzgün sevgi nişanı,
Yurdumuzu qucmuşdur! 
Allah, əməllərim edib şu bayrağı intiqal,
Birər-birər doğru olmuş, bir ad almış: İSTİQLAL! 
Yürəyimdə bir dilək var, o da doğru kəsilsin, 
O gün olsun bir göy bayraq,
 O gün olsun bir göy bayraq, Turan üstə açılsın! 
Turan üstə açılsın! 

Şeirlər